Kotikatu

| Kotikatu |
| --- | --- |
 Kotikadun tunnus kahdella viimeisellä tuotantokaudella. Samalla sarjan alusta asti muuttumattomana pysynyt tunnusmusiikki päivitettiin uuteen versioon.
Tyyli:  Draama
Kestoaika:  50 min (syksy 1995) 45 min (1995–2009) 50–55 min (syksy 2009–2012)
Pääosissa:  Kotikadun näyttelijät
Alkuperämaa:   Suomi
Alkuperäiskieli:  suomi
Verkko:  Yle TV1
Esitetty:  24. elokuuta 1995 – 8. joulukuuta 2012
Tuotantokausia:  18
Jaksoja:  Pilottijakso + 588 kpl  (katso luettelo jaksoista)
Tuotanto
Tuottaja(t):  Janne Virtanen (roolitus- ja pr-apulaistuottaja) Anita Kurvinen Marina Meinander (2011–2012)
Vastaava(t) tuottaja(t):  Hannu Kahakorpi (1995–2005) Pekka Ruohoranta (2006–2007) Anna-Maija Eräkangas (2008) Marko Rauhala (2008–2010) Marina Meinander (2010–2011)
Ohjaaja(t):  Teresa Mecklin Jukka Mäkinen Jussi Niilekselä Juha Rosma Janne Virtanen Misa Nirhamo Matti Ijäs Lauri Törhönen Hannu Seikkula Veikko Aaltonen Tapio Piirainen Heikki Kujanpää Lenka Hellstedt Aku Louhimies Ilkka Vanne sekä muita
Käsikirjoittaja(t):  Matti Kinnunen (script editor) Johanna Hartikainen Veli-Pekka Hänninen Mauri Ahola Laura Immonen Kari Kyrönseppä
Säveltäjä(t):  Liisa Akimof
Tuotantoyhtiö(t):  Yle Draama
Aiheesta muualla
Virallinen sivusto
IMDb 
Kotikadun tunnus uusittiin täysin syksyllä 2009, samalla kun jaksot jaettiin kahteen osaan.
Kotikatu oli dramaturgi, näytelmäkirjailija Melina Voipion luoma suomalainen draamasarja, jota esitti televisiokanava Yle TV1 vuosina 1995–2012. Sarjan pilottijakso nähtiin TV1:n Kotikatsomossa maanantaina 21. elokuuta 1995 ja sarjan ensimmäinen osa Kotikadun vakiopaikalla torstaina 24. elokuuta 1995. Sarja sai alkunsa, kun Yle Draamassa päätilaajana työskennellyt Kari Kyrönseppä kutsui kymmenen ammattimaista käsikirjoittajaa pohtimaan, millainen voisi olla uudenlainen, nykyaikainen kaupunkisarja. Vasta Teatterikorkeakoulusta valmistunut dramaturgi ja käsikirjoittaja Melina Voipio lähetti yhtenä kutsutuista kisaan oman ehdotuksensa, sisältäen sarjan nimen "Kotikatu". Ehdotus sisälsi tarkat, yksityiskohtaiset hahmotelmat niin Kotikadussa esiintyneiden sukujen historiasta kuin sarjassa sen alussa näkyvien hahmojen draamallisesta olemuksesta, sisältäen myös ulkoisen habituksen ja toimintaan vaikuttavat tekijät. Ehdotus voitti kisan ja päätyi käytännön toteutukseen. Voipio kirjoitti Kotikatua sen ensimmäisten kahden vuoden aikana. Voipio myös pyysi sarjaan mukaan uusia käsikirjoittajia. Toistamiseen Melina Voipio oli kirjoittajana ja storyryhmän jäsenenä mukana vaiheessa, kun sarja haki uutta suuntaa alkaen vuodesta 1998. Kotikadusta Voipio siirtyi kirjoittamaan sarjaa Salatut Elämät ja oli mukana jo sarjan ensimmäisissä jaksoissa.
Alun perin Kotikatua esitettiin torstaisin 45–50 minuutin mittaisissa jaksoissa. Syksyllä 2009 sarjan esitysaika muuttui siten, että jaksot jaettiin kahteen puolen tunnin osaan, jotka esitettiin torstaisin ja perjantaisin. Sekä torstain että perjantain osat kuuluivat samaan jaksoon; torstaisin esitettiin osa 1/2 ja perjantaisin osa 2/2. Koko jakso esitettiin uusintana vajaan tunnin mittaisena koosteena lauantaisin.
Lokakuussa 2011 ilmoitettiin, että Kotikadun viimeinen jakso esitettäisiin 8. joulukuuta 2012. Sarjan viimeinen osa kuvattiin 26. lokakuuta 2012. Sarja oli Suomen pitkäikäisin yhtäjaksoinen draamasarja vuoteen 2016 asti, jolloin Salatut elämät ohitti sen.
Tammikuussa 2017 sarjan ensimmäinen tuotantokausi julkaistiin Yle Areenaan ja saman vuoden huhtikuussa sinne julkaistiin toisen tuotantokauden jaksot. Kesäkuussa 2017 katsottavaksi julkaistiin Kotikadun kolmas tuotantokausi, lokakuussa 2017 sarjan neljäs tuotantokausi ja tammikuussa 2018 sarjan viides tuotantokausi. Huhtikuussa 2018 Yle Areenaan julkaistiin Kotikadun kuudes tuotantokausi, ja seitsemäs tuotantokausi julkaistiin Yle Areenaan heinäkuussa 2018. Kotikadun kahdeksas tuotantokausi julkaistiin Yle Areenaan lokakuussa 2018, ja yhdeksäs tuotantokausi seurasi perässä tammikuussa 2019. Huhtikuussa 2019 Yle Areenaan julkaistiin sarjan kymmenes tuotantokausi, ja yhdestoista kausi julkaistiin Yle Areenaan heinäkuussa 2019. Kolmen kuukauden välein tasaisesti jatkunut julkaisutahti muuttui hieman syksyllä 2019, kun Kotikadun ensimmäinen ja toinen tuotantokausi julkaistiin toistamiseen Yle Areenaan 13. lokakuuta 2019. Vuodesta 2017 alkanut julkaisutahti jatkui kuitenkin totuttuun tapaan lokakuun loppupuolella, kun kahdestoista kausi julkaistiin Yle Areenaan. Jokainen kausi on toistaiseksi ollut Yle Areenassa katseltavissa puolen vuoden ajan.